<classify> HALMASHAURI nyingi nchini hazijalipa posho madiwani kwa zaidi ya miezi sita, badala yake zimewakopa fedha zao, Bunge limeelezwa. Sambamba na hilo, wabunge wamelalamika madiwani na wenyeviti wa serikali za mitaa wanalipwa posho ndogo na kutaka waongezewe kutokana na kufanya kazi kubwa.Mbunge wa Chemba, Juma Nkamia CCM alisema katika halmashauri yake ya Chemba, madiwani wamekopwa posho zao tangu Oktoba, mwaka jana. Madiwani wanalipwa posho ya Sh 350,000 kwa mwezi na kila wanapokaa wanalipwa posho kulingana na uwezo wa halmashauri husika.Wapo wanaolipwa Sh 40,000 kwa kikao na wengine kama Halmashauri ya Manispaa ya Ilala wanalipwa Sh 100,000 kwa kila kikao. Madiwani tusiwaone wa maana tunapokwenda kwenye uchaguzi tu, sasa hivi madiwani wengi hawajalipwa posho zao, kwangu Chemba tangu Oktoba wamekopwa posho zao za vikao na unapouliza unajibiwa mfumo umebasti wakati kwenye akaunti zipo Sh milioni 40 na hili hata Jafo Selemani, Waziri wa Tamisemi anafahamu,alisema Nkamia.Naye Mbunge wa Viti Maalumu, Felista Bura CCM alitaka madiwani waongezewe posho kwani wanafanya kazi kubwa. Mbunge wa Kwela, Ignas Malocha CCM alisema: Madiwani na wenyeviti wa serikali za mitaa wanafanya kazi kubwa sana, unakwenda nao kwenye miradi sisi tunaondoka wao wanaendelea kufanya kazi kubwa mno, hivyo waongezewe posho na wanapomaliza muda wao wa uongozi wapewe kifuta jasho cha fedha.Katika hatua nyingine, Nkamia amemuomba Waziri wa Nchi, Ofisi ya Rais, Menejimenti ya Utumishi wa umma na Utawala bora, George Mkuchika kuunda Tume Maalumu kuchunguza matatizo mbalimbali ya kiutawala yanayoikabili wilaya ya Chemba. Naye Mbunge wa Mtwara Mjini, Maftaha Nachuma CUF alisema DC wa Chemba anafanya kazi ya kufukuza kazi wenyeviti wa serikali za mitaa na tayari ameshafukuza wenyeviti tisa wa CUF.  <topic>: kitaifa 